प्युठानमा शुरु भयो सराएँ नाँच
तिहारको भोलिपल्ट अर्थात् आज जिल्लाकै ठूलो सराएँ मेला लागेको छ ।
सुजल श्रेष्ठप्युठान, कात्तिक ११ गते । तिहारको भोलिपल्ट अर्थात् आज जिल्लाकै ठूलो सराएँ मेला लागेको छ । प्युठान नगरपालिका–७ डल्लेमा आज सराएँ नाच नाचिएको हो ।उक्त सराएँ मेलामा सराएँ नाचको प्रदर्शन, प्रतिस्पर्धा गराउने चलन छ । किम्बदन्ती अनुसार भुरे टाकुरे राज्य सञ्चालनका बेला एक जना राक्षसलाई जनताले लखेटेर मारेको सम्झनामा खुशीयालीसहित त्यस ठाउँमा वर्षेनी भाइटीकाको भोलिपल्ट सराएँ मेला लाग्ने गर्दछ ।नाङ्गो तरवार, लाठी नचाउँदै विभिन्न ठाउँबाट प्रतिस्पर्धी समूह जम्मा हुने गर्दछन् । पहिले पहिले पुरुषले मात्र सराएँ नचाउने गरेकोमा अहिले महिलाले समेत सराएँ नचाउन थालेका छन् । बाजाको तालमा ‘ऊ खै ऊ खै गर्दै....’ सराएँ नचाउने गरिएको स्थानीय सुशील पोख्रेलले बताउनुभयो ।मेलामा रमाइलोका लागि विभिन्न स्थानीय नाच, स्थानीय किसान, उद्यमीले उत्पादन गरेका वस्तुहरुको किनबेचसमेत हुने गर्दछ । मेलामा जिल्लाभरबाट र बाहिरी जिल्लाबाट समेत मानिसहरु आउने गर्दछन् । मेलालाई व्यवस्थापन गर्न अहिले स्थानीय सरकारले बजेट छुट्याउने र व्यवस्थापन गर्ने काम गर्न थालेका छन् ।यो मेला करिब १५ दिनसम्म चल्ने गर्दछ । जहाँ स–साना बालबालिकादेखि बृद्धबृद्धासम्म पुग्ने गर्दछन् । मेलालाई व्यवस्थापनसहित पुरस्कार प्रदान गर्ने गरिएको प्युठान नगरपालिकाका प्रवक्ता सुमन श्रेष्ठले बताउनुभयो । पहिलो हुनेलाई एक लाख रुपियाँ, दोस्रो हुनेलाई ७५ हजार रुपियाँ र तेस्रो हुनेलाई ५० हजार रुपियाँ पुरस्कारको व्यवस्था गरिएको उहाँले बताउनुभयो । डल्ले मेलामा आठ समूहले भाग लिएका थिए ।